·CUMYL-4CN-BINACA este un canabinoid sintetic. Acesta prezintă efecte similare cu THC, care este responsabil de principalele efecte psihoactive ale canabisului, dar are un grad sporit de toxicitate care pune viața în pericol. Efectele puternice ale substanței CUMYL-4CN-BINACA și conținutul mare și variabil al acesteia în amestecurile pentru fumat prezintă un risc ridicat de otrăvire.

având în vedere avizul Parlamentului European,

întrucât:

(1)În cadrul unei sesiuni speciale a Comitetului științific extins al Observatorului European pentru Droguri și Toxicomanie (OEDT), a fost elaborat, în conformitate cu articolul 6 din Decizia 2005/387/JAI, un raport de evaluare a riscurilor noii substanțe psihoactive 1-(4-cianobutil)-N-(2-fenilpropan-2-il)-1H-indazol-3-carboxamidă (CUMYL-4CN-BINACA), care a fost transmis ulterior Comisiei și Consiliului la 14 noiembrie 2017.

(2)CUMYL-4CN-BINACA este un canabinoid sintetic. Acesta prezintă efecte similare cu THC, care este responsabil pentru principalele efecte psihoactive ale canabisului, dar are un grad sporit de toxicitate care pune viața în pericol. Efectele puternice ale substanței CUMYL-4CN-BINACA și conținutul mare și variabil al acesteia în amestecurile pentru fumat prezintă un risc ridicat de otrăvire.

(3)Substanța CUMYL-4CN-BINACA este disponibilă în Uniune cel puțin din octombrie 2015 și a fost detectată în unsprezece state membre. Din cauza naturii CUMYL-4CN-BINACA, este probabil ca numărul cazurilor detectate să fie subraportat, întrucât nu se efectuează în mod sistematic verificări pentru detectarea acestei substanțe. În majoritatea cazurilor, această substanță a fost confiscată sub formă de pudră sau de material vegetal, dar, chiar dacă într-o măsură mai mică, și sub alte forme fizice (de exemplu, sugativă). În Uniune au fost efectuate peste 270 de confiscări.

(4)Două state membre au raportat unsprezece decese asociate substanței CUMYL-4CN-BINACA. În cel puțin cinci cazuri de deces, CUMYL-4CN-BINACA a fost cauza decesului sau este probabil să fi contribuit la acesta. În plus, două state membre au raportat cinci cazuri de intoxicație acută neletală asociată cu CUMYL-4CN-BINACA. Din cauza naturii CUMYL-4CN-BINACA, atât intoxicațiile neletale, cât și decesele sunt susceptibile de a fi detectate și raportate insuficient.

(5)Nu există informații specifice cu privire la implicarea grupurilor de criminalitate organizată în producția, distribuția (traficul) și furnizarea substanței CUMYL-4CN-BINACA în Uniune. Datele disponibile sugerează că CUMYL-4CN-BINACA este produsă de societăți din industria chimică din China.

(6)CUMYL-4CN-BINACA este vândută, în general, în cantități mici, dar și cu ridicata, sub formă de amestecuri pentru fumat și sub formă de pudră prezentate ca fiind droguri legale (legal high) în magazine specializate (head shops), precum și pe internet, ca înlocuitor „legal” al canabisului. De asemenea, aceasta poate fi vândută direct pe piața drogurilor ilegale. Deoarece pe aceste produse sunt rareori precizate ingredientele, majoritatea utilizatorilor nu sunt conștienți că utilizează canabinoizi sintetici în general și CUMYL-4CN-BINACA în particular.

(7)CUMYL-4CN-BINACA nu are utilizări recunoscute în domeniul medicinei umane sau veterinare în Uniune și, din câte se pare, nici în alte țări. Nu există indicii că CUMYL-4CN-BINACA poate fi utilizată în alt scop decât ca etalon analitic de referință și în cercetarea științifică.

(8)Raportul de evaluare a riscurilor arată că prin continuarea cercetării s-ar putea răspunde la multe dintre întrebările legate de CUMYL-4CN-BINACA care apar ca urmare a lipsei de date cu privire la riscurile la adresa sănătății individuale, a sănătății publice și a societății. Cu toate acestea, dovezile și informațiile disponibile privind riscurile pentru sănătate și societate pe care substanța le implică oferă motive suficiente pentru a supune CUMYL-4CN-BINACA unor măsuri de control în întreaga Uniune.

(9)CUMYL-4CN-BINACA nu se regăsește pe lista substanțelor controlate în temeiul Convenției unice a Organizației Națiunilor Unite din 1961 privind substanțele stupefiante sau al Convenției Organizației Națiunilor Unite din 1971 privind substanțele psihotrope. Substanța nu face în prezent obiectul unei evaluări de către sistemul Organizației Națiunilor Unite.

(10)Întrucât nouă state membre controlează CUMYL-4CN-BINACA în temeiul legislației lor naționale în materie de control al drogurilor, iar cinci state membre controlează CUMYL-4CN-BINACA în temeiul altei legislații, supunerea acestei substanțe unor măsuri de control în întreaga Uniune ar contribui la evitarea apariției unor obstacole în cooperarea transfrontalieră în domeniul aplicării legii și în cel judiciar și la protecția împotriva eventualelor riscuri generate de disponibilitatea și consumul acestei substanțe.

(11)Decizia 2005/387/JAI conferă Consiliului competențe de executare cu scopul de a asigura, la nivelul Uniunii, un răspuns rapid și bazat pe cunoștințe de specialitate în cazul apariției unor noi substanțe psihoactive detectate și raportate de statele membre, prin supunerea substanțelor respective unor măsuri de control în întreaga Uniune. Având în vedere că au fost respectate condițiile și procedura pentru începerea exercitării unor astfel de competențe de executare, ar trebui adoptată o decizie de punere în aplicare pentru a supune substanța CUMYL-4CN-BINACA unor măsuri de control în întreaga Uniune.

(12)Danemarcei îi revin obligații în temeiul Deciziei 2005/387/JAI și, prin urmare, participă la adoptarea și aplicarea prezentei decizii.

(13)Irlandei îi revin obligații în temeiul Deciziei 2005/387/JAI și, prin urmare, participă la adoptarea și aplicarea prezentei decizii.

(14)Regatul Unit nu are obligații în temeiul Deciziei 2005/387/JAI și, prin urmare, nu participă la adoptarea și aplicarea prezentei decizii, nu are obligații în temeiul acesteia și aceasta nu i se aplică,

ADOPTĂ PREZENTA DECIZIE:

Articolul 1

Noua substanță psihoactivă 1-(4-cianobutil)-N-(2-fenilpropan-2-il)-1H-indazol-3-carboxamidă (CUMYL-4CN-BINACA) este supusă unor măsuri de control în întreaga Uniune.

Articolul 2